अब किराए की रसीद के साथ देना होगा मकान मालिक का पैन नंबर
वेतनभोगी कर्मचारियों का टीडीएस काटने में होने वाली गड़बड़ी को टालने के लिए आयकर विभाग सख्ती करेगा। अब एचआरए का क्लेम करने वाले ऐसे कर्मचारियों को छूट क्लेम करते समय किराए की रसीद के साथ मकान मालिक का पैन नंबर भी देना होगा। एक साल की किराया राशि एक लाख से ज्यादा होने पर पैन नंबर अभी भी लगता है पर अब तिमाही रिटर्न की जानकारी में फार्म-24 क्यू के साथ ऑनलाइन देना होगा। इसके बाद किराए की राशि मकान मालिक का नाम, पता पैन कार्ड नंबर सहित फार्म 26 एएस में दिखने लगेगा और मकान मालिक को आयकर चुकाना पड़ेगा।
उल्लेखनीय है कि सत्तर फीसदी वेतनभोगी कर्मचारी खुद के मकान में रहने के बाद भी किराएदार बनकर एचआरए की गलत छूट क्लेम करते हैं। आयकर विभाग ने शासकीय विभागों को भी निर्देश दिए हैं कि वे एचआरए की छूट गलत तरीके से न दें अन्यथा कर्मचारी के साथ-साथ डीडीओ भी जिम्मेदार होंगे।
कितनी मिलती है छूट
मनोज शर्मा शासकीय विभाग में कर्मचारी है, इनका मासिक वेतन 60 हजार रुपए प्रतिमाह है। इन्हें एचआरए चार हजार रुपए प्रतिमाह मिलता है पर पांच हजार रुपए प्रतिमाह किराए के मकान में रहते हैं। नियमों के मुताबिक वेतन के 10 प्रतिशत से ज्यादा किराया चुकाने पर ही छूट क्लेम दी जा सकती है। वेतन का दस प्रतिशत छह हजार रुपए होता है। जबकि किराया पांच हजार रुपए है। इसलिए मनोज शर्मा को नियमानुसार कोई छूट नहीं मिल सकती। लेकिन टैक्स बचाने के लालच में उन्होंने 10 हजार रुपए प्रतिमाह की रसीद देकर एचआरए चार हजार रुपए प्रतिमाह की आयकर छूट ली।
एचआरए की गलत छूट पर लगेगा अंकुश
अधिकांश विभागों में वेतनभोगी कर्मचारी ग्रह ऋण भत्ता की गलत छूट क्लेम कर रहे हैं। अब कर्मचारी को किराए की रसीद के साथ मकान मालिक का पेन भी देना होगा। फार्म-24 क्यू में यह जानकारी ऑनलाइन भेजी जाएगी। इससे एचआरए की गलत छूट पर अंकुश लगेगा। सुधीर सुरेका, सीए
hin_Deva hin_Deva hin_Deva hin_Deva hin_Deva hin_Deva hin_Deva